NOTÍCIA WEB

Barcelona, 4 de febrer de 2025

**El CCIIC demana 'creativitat' per prevenir el càncer fora del perímetre del sistema de salut**

**• Amb 42.851 nous casos diagnosticats el 2024, el de mama en dones i el de pròstata en dones són els tumors més comuns.**

**• El CCIIC demana 'creativitat' per intensificar i diversificar els programes de prevenció del càncer, amb perspectiva salutogènica de tots els grups poblacionals i àmbits de la vida.**

A Catalunya es van diagnosticar **42.581 nous casos de càncer, el 2024**. Un 1,75% més que l'any anterior i amb els tumors de mama (5.439) en dones i els de pròstata (4.856), colorectal (4.305) i de pulmó (3.800) en homes, com a prevalents.

Tot i la duresa de les dades presentades coincidint amb el **Dia Mundial contra el Càncer (4 de febrer),** "hi ha lloc per l'esperança" explica **Lluïsa Garcia, degana del Consell de Col·legis d'Infermeres i Infermers de Catalunya (CCIIC),** en veure **com creix la taxa de supervivència** cinc anys després del diagnòstic, que augmenta un punt percentual respecte de 2023, situant-se en el 66,4% per a les dones i el 54,6% per als homes.

"Aquesta és una molt bona notícia, tenint en compte que el 2016, la taxa mitjana de supervivència de les persones amb càncer era aproximadament del 45%", puntualitza Garcia que atribueix aquest increment de 15 punts en només una dècada **"als avenços en investigació biomèdica"** per aplicar més i millors tractaments o **"als cribratges poblacionals sistematitzats"** que permeten el diagnòstic precoç i iniciar l'atenció en els estadis més incipients de la malaltia, entre altres.

Ara bé, la degana del CCIIC, considera que encara **"tenim una assignatura pendent: la promoció de la salut basada en models salutogènics".** Es refereix Lluïsa Garcia a **"la visió, encara molt medicalitzada** que es té del càncer i que impedeix avançar-se a la malaltia fora del perímetre del sistema de salut. D'una part hi ha **els determinants de la salut,** amb entorns i realitats socials, culturals i econòmiques que ens emmalalteixen i que, tal com denunciem les infermeres, cal abordar amb més celeritat i consens per part dels estats i els governs, a tots els nivells. De l'altra hi ha **les addiccions i els hàbits no saludables** que s'han instal·lat en la societat, a l’empara de missatges comercials atractius o les recomanacions de *pseudo* experts i *influencers,* amb especial seguiment per part dels grups de població jove i no tan jove com hom pugui pensar. Per contrarestar aquests factors, **cal abocar recursos i promoure iniciatives creatives i prou poderoses i àmplies en el seu abast** –a l'escola, als centres de treball, al metro– **com per contrarestar l’impacte que tenen en la salut de les persones".**

El sistema català de salut disposa d'unitats i una cartera de serveis especialitzats, en tots els nivells d'atenció, per a les persones amb càncer. Les infermeres i infermers que treballen en aquests equips multidisciplinaris dissenyen i desenvolupen plans de cura específics, amb la singularitat i la participació de la persona atesa i el seu entorn, com a referència.